Hektár

A hektár (jele: ha) az ár százszorosa, földterület fizikai méretének méréséhez használt mértékegység. Nem része az SI-mértékegységrendszernek, de használható, mint SI-mértékegység konstansa. Egy négyzethektométernek felel meg.
1 ha = 10 000 m² = 104 m² = 0,01 km²   (1 km² = 100 ha)

Egy hektár egy 100×100 méteres területnek felel meg. A hektár mértékegységet világszerte elterjedten használják a mezőgazdaságban, az erdőgazdálkodásban és a várostervezésben. Elterjedtségét indokolja, hogy emberi léptékekkel arányos érték, a négyzetméter és a négyzetkilométer közötti milliószoros eltérést jól kitölti.

Rokon mértékegységek az ár és a dekaár/dekár (daa), melyek hivatalosan nem elfogadottak, de egyes területeken használatban vannak. Az ár száz négyzetméternek felel meg, a dekaár/dekár ezernek.

Átváltások

 acre: 1 acre = 0,40468564224 ha
 hold: 1 hold = 0,5755 ha
 Joch: 33 és 58 ár között; 3300 és 5800 m² között
 Morgen: 0,1906 és 1,178 ha között, többnyire 0,3 és 0,4 ha között, később 0,25 ha
 bajor Tagewerk (3407,27 m²): 1 hektár = körülbelül 3 Tagewerk
 1 négyzethektométer
 15 mǔ vagy 0,15 qǐng (Kína)
 10 dunam vagy dönüm (Közel-Kelet)
 10 stremma (Görögország)
 6,25 rai (Thaiföld)
 körülbelül 1,008 chō (Japán)
 körülbelül 2,381 feddan (Egyiptom)
 Gyakran használt mértékegység összehasonlításokkor a futballpálya:
 A leggyakoribb terület: 68 méterszer 105 méter = 0,714 ha,
 Minimum a szabályok szerint: 45 méterszer 90 méter = 0,405 ha,
 Maximum a szabályok szerint: 90 méterszer 120 méter = 1,080 ha.

Használata
A hektár területmértékként az ingatlan-nyilvántartás alapvető mértéke, a tulajdoni lapok minden földrészlet területét hektárban és négyzetméterben tartalmazzák. A négyszögölön és katasztrális holdon alapuló területi rendszert váltotta fel, de jóval később, mint az SI-mértékrendszer általános bevezetése. A méterrendszerre áttérést az 1972. évi 31. törvényerejű rendelet, illetve az annak végrehajtására kiadott 27/1972. MÉM vhr. rendelte el. 2011-ben az Európai Unió is rögzítette.

Használati területei: földterületek mérése, birtokviszony, tervezés, igazgatás, földművelés, erdőgazdálkodás, várostervezés az Európai Unióban és Ausztráliában (1970-től). Az Egyesült Királyság, az Amerikai Egyesült Államok, Burma, és Kanada (bizonyos mértékig) helyette az acre-t használja ugyanezekre a célokra. Egyes országokban, mint például Kanadában újramérték a területeket, míg máshol, például Dél-Afrikában átváltották az új mértékegységre, mikor áttértek a metrikus rendszerre.

Németországban a hektár és az ár külön mértékegységként törvényileg rögzítve van, így az SI-előtétek is legálisan alkalmazhatók, viszont szokatlanok.

Több országban hagyományos mértékegységeket neveztek át ahelyett, hogy új nevet fogadtak volna el:
Jerib Iránban
Djerib Törökországban
Gong Qing (公頃 hagyományos kínai írásjegyekkel, 公顷 egyszerűsített kínaival, gōngqǐng pinyin)
Manzana Argentínában
Bunder Hollandiában (1937-ig)

Története
A hektár név a franciából származik, melynek eredete a görög hekatón szó (franciásítva hecto-) és a francia are (a latin ārea szóból). 1795-es definíciója megegyezik a maival. Az ár 100 négyzetméter, és a hektár ennek százszorosa. A francia forradalmi kormány 1795 április 7-én (18 Germinal, III. év) fogadta el a mértékegységekről szóló törvényt, ami öt mértékegységet definiált:
 a métert
 az árt (100 m2)
 a stère-t (1 m3) a tűzifa térfogatának mérésére
 a grammot

A CIPM (Comité International des Poids et Mesures) 1879-ben vette fel ajánlásaiba a hektárt. 1960-ban nem vették fel az új SI-mértékegységrendszerbe.

1972-ben az Európai Gazdasági Közösség (EGK) elfogadta a mértékegységekre vonatkozó tagállami jogszabályok közelítéséről szóló 71/354/EGK irányelvet, amely kategorizálta a hivatalosan elfogadott mértékegységeket. Ebben szerepeltek az Általános Súly- és Mértékügyi Értekezlet (CGPM) által elfogadott mértékegységek, kiegészítve néhány más mértékegységgel, köztük az árral és a hektárral, melyek használatát földmérésre korlátozták. 2006-ban a Nemzetközi Súly- és Mértékügyi Bizottság (CIPM) nem említette az árt, de a hektárt elfogadták használatra.

Mértékegységcsalád
A centiár, deciár, dekaár és hektár mértékegységek az árból származtathatók az SI előtétszavak használatával.

A decimilliár néha látható katasztrális területmérésekben. Értéke egy négyzetdeciméter.

A centiár egy négyzetméteres területet jelez.

A deciár ritkán használatos, és tíz négyzetméternek felel meg.

Az ár száz négyzetméter. Nem SI-mértékegység, de széles körben használt Indiában, Indonéziában és Európa egyes országaiban. Oroszul, illetve a volt Szovjetunió területének nyelvein az ár neve szotka (orosz: сотка, század, ami utalhat száz négyzetméterre vagy század hektárra). Dácsák, kiskertek és városi parkok méretének leírására használják, ahol a hektár túl nagy lenne.

A dekaár vagy dekár 10 árat vagy 1000 négyzetmétert jelent. Norvégiában és a volt Török Birodalom területén használatos földterület mérésére. Régi hagyományos mértékegységeket definiáltak újra, hogy egybeessenek a dekárral:
 Stremma Görögországban
 Dunam, dunum, donum, vagy dönüm Izraelben, Palesztinában, Jordániában, Libanonban, Szíriában és Törökországban
 Mål Norvégiában

Jegyzetek

Források 
 Fogalomtár, foldhivatal.hu
 Mértékegységek Nem hivatalos, de olykor használt mértékegységek., info.ingatlan.com

Magyar törvények 
 1994. évi V. törvény az ingatlan-nyilvántartásról szóló 1972. évi 31. törvényerejű rendelet módosításáról – 1999. január 1-jével hatályon kívül helyezte az
 1997. évi CXLI. törvény az ingatlan-nyilvántartásról

Fordítás

További információk 

Területegységek